Stundin hefur áður fjallað um svokölluð „ romance scams “ , þar sem glæpamenn sigla undir fölsku flaggi sem vel menntaðir erlendir menn sem segjast vera sálufélagar brotaþolanna . Þegar tilfinningatengsl hafa myndast segja mennirnir eitthvað óvænt hafa komið upp og að þeir þarfnist fjár til að greiða úr vandanum . Þegar karlmenn eru skotmörk svindlaranna er oft höfðað til kynhvatar þeirra með ljósmyndum af föngulegum ungum konum og loforðum um fádæma bólfimi . Í tilkynningu frá lögreglunni á höfuðborgarsvæðinu er fjallað um nýútkomna skýrslu Europol þar sem kastljósinu er beint að netglæpum . Kemur fram að margt í skýslunni eigi við um Ísland , en til dæmis hafi verið fjallað nokkuð um svokölluð BEC svik hérlendis ( Business email compromises ) . „ Talsverðar fjárhæðir hafa tapast en erfitt getur reynst að greina svikin fyrr en þau eiga sér stað , “ segir í tilkynningunni . „ Einnig má nefna brot sem tengjast samskiptablekkingum ( social engineering ) , en þau beinast gegn fólki sem er ekki mjög tölvufært . Í þeim efnum þurfa að koma til bæði forvarnir og vitundarvakning , en netglæpadeild Lögreglunnar á höfuðborgarsvæðinu hefur þegar vakið máls á þessu og haldið kynningar hjá fyrirtækjum og stofnunum í tengslum við þessi brot og verður því framhaldið . Hið opinbera og einkaaðilar þurfa að eiga samstarf um að vinna gegn þessum brotum . Það er þegar til staðar en þarf að aukast , en á undanförnum mánuðum hefur , með samvinnu þessara aðila , tekist að endurheimta færslur sem voru farnar af stað . “ Gísli Jökull Gíslason , rannsóknarlögreglumaður hjá lögreglunni á höfuðborgarsvæðinu , sagði í fyrri umfjöllun Stundarinnar um svindl af þessum toga að svindlararnir spili inn á það sem gerir brotaþolana að góðu fólki . „ Þeir setja út vítt net og reyna við marga , “ segir hann . „ Þannig finna þeir þá sem eru veikir fyrir , eiga mögulega um sárt að binda eða eru nýlega fráskildir . Fólk sem langar að eignast sálufélaga . Um leið og þeir eru komnir með þig þá spila þeir leikinn áfram . Þá kemur eitthvert flækjustig og þeir vilja að þú sendir þeim smá peninga . Svo þarf kannski að senda meiri peninga og koll af kolli , sem getur endað með því að þeir mergsjúga fólk . “ Þá séu dæmi um að fólk hafi tapað milljónum króna vegna þessara svindla og jafnframt séu margir feimnir við að tilkynna brotin til lögreglu þar sem brotaþolar upplifi skömm . Í tilkynningu lögreglunnar kemur fram að fjölmargar gerðir svindla séu til og nánar sé hægt að kynna sér þær í skýrslu Europol .